200 કરોડના ખર્ચે બસો ખરીદવા કોર્પોરેશન તૈયાર... અમદાવાદ, તા.22.ડિસેમ્બર અમદાવાદ મ્યુનિ. તંત્રએ શહેરમાં હવાના વધતા પ્રદૂષણના સંદર્ભમાં પબ્લિક ટ્રાન્સપોર્ટેશનને અસરકારક બનાવવા ઉપર ધ્યાન કેન્દ્રિત કર્યું છે. જે અન્વયે બીઆરટીએસ અને એએમટીએસમાં દોડાવવા માટે ૧૦૦ મોટી અને મિડિયમ સાઇઝની ઇલેક્ટ્રિક બસો ખરીદવા માટે કેન્દ્ર સરકાર સમક્ષ દરખાસ્ત કરી છે. લગભગ ૨૦૦ કરોડનો ખર્ચ આ બસોની ખરીદી પાછળ થશે. જેમાંથી કેન્દ્રની સબસીડી બાદ કરતા મ્યુનિ.એ ૮૬ કરોડ ખર્ચવાના રહેશે તેમ કમિશ્નરે જણાવ્યું હતું. જનમિત્ર કાર્ડને લોકોમાંથી મળી રહેલો સહાનુકૂળ પ્રતિભાવ કમિશનરે ઇલેક્ટ્રિક બસો ઉપરાંત ઇ-ઓટોરીક્ષા ખરીદવાની વિચારણા હોવાનું પણ જણાવ્યું હતું ઉપરાંત બીઆરટીએસમાં બસો વધાર્યા સિવાય પણ આવક અને પેસેન્જરની સંખ્યામાં વધારો થયો હોવાનો તેમણે દાવો કર્યો હતો. પહેલાં ૧.૧૪ લાખ પેસેન્જરો રોજ આવ-જા કરતા હતા તે વધીને ૧.૪૦ લાખ થયા છે. મ્યુનિ.એ મુકેલા જનમિત્ર કાર્ડને લોકોનો સહાનુકૂળ પ્રતિભાવ મળી રહ્યાનો દાવો કરી તેમણે જણાવ્યું હતું કે, ૧૨ હજાર કાર્ડ ઇસ્યુ થઈ ગયા છે. આ કાર્ડ બીઆરટીએસ, એએમટીએસ, મેટ્રો સિવાય રેસ્ટોરન્ટ જેવી જગ્યાએ પણ ક્રેડિટ કાર્ડની જેમ ઉપયોગ થઈ શકશે. તેમજ આગળ કયા રસ્તે કેટલો ટ્રાફિક છે, પાર્કિંગ ક્યાં મળી રહે તેમ છે વગેરે બાબતોની સાઇન બોર્ડ દ્વારા લોકોને માહિતી મળી રહેશે કે સીસીટીવી કેમેરાના કારણે સલામતી પણ વધશે. તેમણે જણાવ્યું હતું કે, રામાપીરના ટેકરાનો વિકાસ સ્માર્ટ સિટી પ્રોજેક્ટ અન્વયે કરવાનો છે, જે બાબતે લોકલ એરિયા ડેવલપમેન્ટ પ્લાન મુજબ કામગીરી હાથ ધરવામાં આવશે. ત્યાંના લોકોને વૈકલ્પિક રીતે આપવાના છે તે ફ્લેટના સેમ્પલ પણ તૈયાર થઈ રહ્યા છે.